OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady k návrhu nariadenia Európskeho parlamentu a Rady, ktorým sa mení nariadenie (ES) č. 812/2004 /* COM/2014/0159 final - 2012/0216 (COD) */





2012/0216 (COD) OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady k návrhu nariadenia Európskeho parlamentu a Rady, ktorým sa mení nariadenie (ES) č. 812/2004 Dátum predloženia návrhu Európskemu parlamentu a Rade (dokument KOM(2012) 447 v konečnom znení – 2012/0216 COD): || 8. august 2012 Dátum stanoviska Európskeho hospodárskeho a sociálneho výboru: || 14. november 2012 Dátum stanoviska Výboru regiónov: || žiadne stanovisko Dátum pozície Európskeho parlamentu v prvom čítaní: || 16. apríl 2013 Dátum prijatia pozície Rady: || 3. marec 2014 2. Cieľ návrhu Komisie Celkovým cieľom tohto návrhu je zosúladiť ustanovenia nariadenia Rady (ES) č. 812/2004, ktorým sa stanovujú opatrenia týkajúce sa náhodných úlovkov veľrybovitých cicavcov (veľrýb) v loviskách rýb a ktorým sa mení a dopĺňa nariadenie (ES) č. 88/98, s ustanoveniami Lisabonskej zmluvy prostredníctvom reklasifikácie právomocí zverených Komisii na opatrenia delegovanej a vykonávacej povahy. 3. Pripomienky k pozícii Rady 3.1. Všeobecné pripomienky k pozícii Rady: Komisia súhlasí s pozíciou Rady, keďže sa v kompromisnej politickej dohode medzi Európskym parlamentom a Radou zachováva reklasifikácia právomocí tak, ako to vyplýva z návrhu Komisie. Rada vymedzila rozsah delegovaného aktu o akustických odplašovacích zariadeniach konkrétnejšie s cieľom zlepšiť jeho zrozumiteľnosť. Komisia môže tento kompromis prijať. Rada po dohode s Európskym parlamentom zároveň obmedzila trvanie delegovania právomocí na štyri roky. Komisia môže toto obmedzenie prijať, keďže obsahuje doložku o automatickom obnovení. 3.2. Pozmeňujúce návrhy Európskeho parlamentu prijaté v prvom čítaní: Európsky parlament zaviedol 4 pozmeňujúce návrhy, ktoré sa netýkajú reklasifikácie právomocí zverených Komisii. Najvýznamnejšie z týchto pozmeňujúcich návrhov sa týkajú obmedzeného trvania delegovania právomocí na tri roky a zavedenie povinnosti preskúmať toto nariadenie a predložiť návrh na zmenu do 31. decembra 2015. Počas trialógu boli všetky pozmeňujúce návrhy Európskeho parlamentu preskúmané a prerokované. V dôsledku toho sa delegovanie právomocí obmedzilo na štyri roky a povinnosť preskúmania ustanovení nariadenia bola formulovaná s prihliadnutím na právo Komisie na iniciatívu. 3.3. Nové ustanovenia zavedené Radou a pozícia Komisie v tejto súvislosti Rada a Európsky parlament sa dohodli na doplnení povinnosti, aby Komisia do konca roka 2015 preskúmala ustanovenia tohto nariadenia a aby podľa vhodnosti predložila nový legislatívny návrh. Komisia môže toto ustanovenie prijať, keďže chráni právo Komisie na iniciatívu, a takisto odkazuje na rozvoj opatrení v rámci regionalizácie, čo je kľúčovým cieľom spoločnej rybárskej politiky. Rada špecificky vymedzila rozsah delegovania právomocí vo vzťahu k špecifikáciám a používaniu akustických odplašovacích zariadení. V prípade zabezpečenia zrozumiteľnosti daného vymedzenia ho Komisia môže prijať. 3.4. Problémy, ktoré sa vyskytli pri prijímaní pozície v prvom čítaní a pozícia Komisie v tejto súvislosti: Počas ukončovania rokovaní sa dosiahla dohoda o splnomocnení Komisie. Komisia môže dohodnuté postupy akceptovať. Pokiaľ však ide o povinnosť preskúmať toto nariadenie a prípadne predložiť preklenovací legislatívny návrh, Komisia považuje za potrebné predložiť vyhlásenie v záujme objasnenia svojho stanoviska. 4. Záver Komisia súhlasí s pozíciou Rady, ktorá je výsledkom rokovaní s Európskym parlamentom. Komisia však považuje za potrebné, aby predložila stanovisko v súvislosti s článkom 7 ods. 3. K článku 7 ods. 3 Komisia zváži predloženie návrhu na nový rámec technických opatrení vrátane zmierňujúcich opatrení s cieľom minimalizovať náhodné úlovky veľrybovitých cicavcov (veľrýb) a iných citlivých druhov a umožniť rozvoj osobitných opatrení prispôsobených špecifikám rybného hospodárstva prípadne aj na regionálnej úrovni. Keď sa to dosiahne, toto nariadenie sa zruší.